Թուրքիան օդային հարված է հասցրել «Քրդստանի աշխատավորական կուսակցության» հենակետերի ուղղությամբ
Օդային հարձակում իրականացնելուց առաջ հրետանային կրակ էր բացվել գործողությունների շրջանում գտնվող 168 թիրախի ուղղությամբ
Թուրքիայի ռազմական ինքնաթիռները հարձակում են իրականացրել Իրաքի հյուսիսում գտնվող «Քրդստանի աշխատավորական կուսակցության» 60 թիրախների ուղղությամբ: Թուրքիայի զինված ուժերի կողմից հինգշաբթի օրը տարածված հաղորդագրության համաձայն, ռազմական ինքնաթիռների միջոցով հարձակումն իրականացվել է չորեքշաբթի ուշ երեկոյան: Զինուժը խոստացել է շարունակել նման հարձակումներն այնքան ժամանակ, որքան անհրաժեշտ կլինի՝ «Քրդստանի աշխատավորական կուսակցությանը» անմարտունակ ճանաչելու համար: Հաղորդագրության համաձայն, օդային հարձակում իրականացնելուց առաջ հրետանային կրակ էր բացվել գործողությունների շրջանում գտնվող 168 թիրախի ուղղությամբ: Թուրքիայի զինուժը հայտնել է նաև, որ ցուցաբերվել է անհրաժեշտ զգուշություն՝ քաղաքացիական անձանց վնաս պատճառելուց խուսափելու համար: «Քրդստանի աշխատավորական կուսակցության» հենակետերի ուղղությամբ հարձակումն իրականացվել է Թուրքիայի զինուժի շարասյան վրա երեկ կատարված հարձակումից մի քանի ժամ անց: Հիշեցնենք, որ օգոստոսի 17-ին Թուրքիայի հարավ-արևելքում պայթուցիկի կիրառմամբ հարձակման հետևանքով վերջին տվյալների համաձայն զոհվել է այս երկրի զինված ուժերի առնվազն ութ զինծառայող: Թուրքիայի պաշտպանության նախարար Իսմեթ Յիլմազը հայտնել է, որ ճանապարհի եզրին տեղադրված չորս ռումբ գործարկվել է չորեքշաբթի առավոտյան Իրաքի հետ սահմանամերձ Հաքարի նահանգում երկրի զինված ստորաբաժանումներից մեկի ավտոշարասյան անցնելու ժամանակ: Թուրքիայի պաշտպանության նախարարը կոչ է արել վրեժխնդիր լինել քուրդ ապստամբների նկատմամբ, քանի որ, իր համոզմամբ, հարձակումն իրականացնելու համար պատասխանատվություն են կրում «Քրդստանի աշխատավորական կուսակցության» զինյալները: Այս հարձակումն իրականացվել է Թուրքիայի վարչապետ Ռեջեփ Թայիփ Էրդողանի ելույթից մի քանի օր անց, որի ընթացքում ինքը հայտնել է «ապստամբների նկատմամբ Թուրքիայի համբերության սպառվելու» մասին: Վերջին մի քանի շաբաթվա ընթացքում ակտիվացել են բախումները «Քրդստանի աշխատավորական կուսակցության» զինյալների և Թուրքիայի զինուժի ստորաբաժանումների միջև: Թուրքիայի հարավ արևմուտքում օգոստոսի 14-ին երեք զինծառայող է սպանվել «Քրդստանի աշխատավորական կուսակցության» զինյալների կողմից: Զինծառայողները, վերադառնալով հարավ-արևմտյան Շիրնակ նահանգի Բեյթուշշեբաբ շրջանում իրականացվող պարեկային ծառայությունից, ընկել են «Քրդստանի աշխատավորական կուսակցության» մի խումբ զինյալների կողմից կազմակերպված դարան: Հարձակման զոհվածների թվում են եղել թուրքական բանակի երկու շարքային և մեկ սպա: Այս տարվա հունիսի 16-ին Դիարբեքիր նահանգում «Քրդստանի աշխատավորական կուսակցության» զինյալների հետ բախման պատճառով զոհվել էր թուրքական բանակի 16 զինծառայող, ինչը դարձել էր թուրքական բանակի կողմից զինծառայողների ամենամեծ կորուստը 2008 թվականի հոկտեմբերից: «Քրդստանի աշխատավորական կուսակցություն»-ն ահաբեկչական կազմակերպություն է համարվում Թուրքիայի, Միացյալ Նահանգների և Եվրոպական Միության կողմից: